১৯৫৪ সালের ১০ অক্টোবর তামিল অভিনেতা জেমিনি গণেশন আর তেলেগু অভিনেত্রী পুষ্পাভাল্লির ঘরে জন্ম রেখার। বড় হয়ে রেখা তাঁর বাবার পদচিহ্ন অনুসরণ করেন। যদিও তিনি অর্ধেক তামিল এবং অর্ধেক তেলেগু, কিন্তু বাসায় তেলেগু ভাষায় কথা বলেন। এ ছাড়া ইংরেজি, হিন্দি ও উর্দু ভাষায় রয়েছে রেখার দক্ষতা। রেখার বাবা-মা বিবাহিত ছিলেন না। ছোটবেলা রেখাকে স্বীকার করেননি বাবা। শৈশবেই রেখা স্কুল ত্যাগ করেন। জীবনধারণের তাগিদে অল্প বয়সেই সিনেমায় নামতে বাধ্য হন। ১৯৬৬ সালে ‘রাঙ্গোলা রত্নম’ নামে একটি তেলেগু ছবির মাধ্যমে শিশুশিল্পী হিসেবে চলচ্চিত্রজীবন শুরু করেন রেখা। নায়িকা হিসেবে প্রথম অভিনয় করেন ১৯৭০ সালে, ‘শাওন ভাড়ো’ ছবিতে। বাণিজ্যিক চলচ্চিত্র ছাড়াও তিনি আর্ট ফিল্মেও অভিনয় করেছেন। দীর্ঘ ৪১ বছরের চলচ্চিত্রজীবনে তিনি প্রায় ২০০টি সিনেমায় অভিনয় করেছেন। তিনবার ফিল্মফেয়ার পুরস্কার জিতেন, দুবার শ্রেষ্ঠ অভিনেত্রী হিসেবে ও একবার শ্রেষ্ঠ সহ-অভিনেত্রী হিসেবে। ১৯৮১ সালে ‘উমরাও জান’ চলচ্চিত্রে অভিনয়ের মাধ্যমে শ্রেষ্ঠ অভিনেত্রী হিসেবে জাতীয় চলচ্চিত্র পুরস্কার পান। ২০১০ সালে তিনি পেয়েছেন ‘পদ্মশ্রী’ সম্মাননা। সূত্র: ইন্টারনেট।